b'\n_START_ARTICLE_\nIvje\n_START_PARAGRAPH_\n\xc3\x8dvje (tudi \xc3\xadnje) je padavina v trdnem stanju, ki se pojavlja neposredno na zemeljski povr\xc5\xa1ini ali na predmetih na njej._NEWLINE_Pojavlja se pri meglenem in hladnem vremenu. Na veje in listje dreves se nalepijo konice ledenih iglic. Za nastajanje ivja so ugodna podro\xc4\x8dja, kjer so rastline ali ostala telesa najbolj hladne. Prevodnost toplote teh teles pri tem ni pomembna, ker ivje pada tako na nizko in na visoko vegetacijo, kakor na lesene in \xc5\xbeelezne predmete._NEWLINE_Razlika med ivjem in slano je predvsem v tem, da slana nastaja v hladnih urah, predvsem zve\xc4\x8der, pono\xc4\x8di in zjutraj pri jasnem in mirnem vremenu, ivje pa nastaja pri obla\xc4\x8dnem hladnem vremenu, posebno kadar je ves dan megleno in vetrovno. _NEWLINE_Ivje nastaja navadno po obdobju mo\xc4\x8dnih ohladitev v meglenem vremenu. Vendar pa ivje ni vedno povezano z meglo, kajti bili so primeri, ko je nastajalo tudi pri jasnem ali malo obla\xc4\x8dnem vremenu. V takih primerih je temperatura prizemne plasti zraka pod -10 \xc2\xbaC. _NEWLINE_\xc4\x8ce je izredno mo\xc4\x8dno ivje, lahko pride do mo\xc4\x8dnih po\xc5\xa1kodb na drevju in drugih predmetih. Lomijo se veje, trgajo se telegrafske \xc5\xbeice itd.\n_START_SECTION_\nNavadno ivje\n_START_PARAGRAPH_\nNavadno ivje je v belih ledenih plasteh kristalov, ki so podobni slani, vendar so mo\xc4\x8dneje izoblikovani in nalo\xc5\xbeeni na vertikalnih povr\xc5\xa1inah. Posebno mo\xc4\x8dno so nalo\xc5\xbeeni na vogalih in konicah predmetov, navadno na podro\xc4\x8djih, kjer je podhlajena megla ali someglica, in sicer na tistih straneh, od koder piha rahel veter._NEWLINE_Podhlajene meglene kapljice so v teko\xc4\x8dem stanju tudi pri temperaturi pod 0 \xc2\xbaC. Ko jih rahel veter prena\xc5\xa1a, se dotaknejo nekega trdnega telesa in pri tem takoj zaledene. Poleg teh podhlajenih vodnih kaplic v megli pa veter razna\xc5\xa1a tudi vodno paro, ki pri dotiku s trdnim telesom resublimira (preide takoj v trdno stanje) in tako preide takoj v trde kristalne oblike, ki so podobne sne\xc5\xbeenim kristalom. Ivje se lepi prav na tista mesta, ki sta bila \xc5\xbee prej pokrita z ivjem in na privetrni strani.\n_START_SECTION_\nTrdo ivje\n_START_PARAGRAPH_\nTrdo ivje je neprozorna zrnasta, snegu ali ledu podobna masa, ki prav tako kot navadno ivje nastaja pri someglici in temperaturi pod 0  \xc2\xbaC. Ima kompaktnej\xc5\xa1o strukturo od navadnega ivja in je podobno konglomeratu babjega p\xc5\xa1ena.'